Page:Ludus Coventriae (1841).djvu/283

 Rewfyn. And alle this day we xuld contryve,  What shameful deth Jhesu xuld have; We may not do hym to meche myscheve,   The worchep of oure lawe to save. Leyon. Upon a jebet lete hym hongyn be,  This jugement me semyth it is reson; That alle the countré may hym se,   And be ware behis gret treson. Rewfyn. ȝet o thyng, serys, ȝe must aspye,  And make a ryth sotyl ordenawns; Be what menys ȝe may come hym bye,   ffor he hath many folwerys at his instawns. Annas. Serys, therof we must have avysement,  And ben acordyd or than we go; How we xal han hym at oure entent,   Som wey we xal fynd therto. Here Judas Caryoth comyth into the place.

Maria Magdalene. As a cursyd creature closyd alle in care, And as a wyckyd wrecche alle wrappyd in wo, Of blysse was nevyr no berde so bare, As I mysylf that here now go. Alas! alas! I xal forfare, ffor tho grete synnys that I have do; Lesse that my lord God sumdel spare, And his grett mercy receyve me to. Mary Maudelyn is my name. Now wyl I go to Cryst Jhesu, ffor he is Lord of alle vertu, And for sum grace I thynke to sew, ffor of myself I have grett shame.

A! mercy! Lord! and salve my synne, Maydenys ffloure thou wasche me fre,